b'\n_START_ARTICLE_\nAnton Dremelj - Resnik\n_START_SECTION_\n\xc5\xbdivljenje\n_START_PARAGRAPH_\nAnton Dremelj - Resnik se je rodil v Petru\xc5\xa1nji vasi na Dolenjskem. Bil je prvi izmed \xc5\xa1tirih otrok. Pri \xc5\xa1tirih letih je v prvi svetovni vojni izgubil o\xc4\x8deta, pri osemnajstih pa \xc5\xa1e mater, po kateri je podedoval doma\xc4\x8do kmetijo in tako \xc5\xbee kot mlad fant postal\xc2\xa0\xc2\xbbgruntni posestnik\xc2\xab. Vse \xc5\xbeivljenje se je dr\xc5\xbeal svoje posesti, ki sicer ni bila velika, pre\xc5\xbeivetje pa je vendarle omogo\xc4\x8dala. O\xc5\xbeenil se je z Ano Mahkovec in imela sta \xc5\xa1est otrok._NEWLINE_Obiskoval je \xc5\xa1tiriletno ljudsko \xc5\xa1olo v \xc5\xa0entvidu. V\xc4\x8dlanil se je tudi v telovadno dru\xc5\xa1tvo in se izkazal za zelo gib\xc4\x8dnega, \xc4\x8deprav je bil majhne rasti. Celo na svoji kmetiji je postavil bradljo._NEWLINE_Bil je zelo dru\xc5\xbeaben \xc4\x8dlovek: rad je govoril, pel ter igral na orglice ali tamburico.\n_START_SECTION_\nDelo\n_START_PARAGRAPH_\nResnik je bil predvsem izvrsten pravlji\xc4\x8dar. Ve\xc4\x8dino pripovedi je prevzel od svojega deda Antona (1853-1934), ki je veljal za najbolj\xc5\xa1ega va\xc5\xa1kega pripovedovalca._NEWLINE_Anton Dremelj je Mati\xc4\x8detovemu povedal \xc4\x8dez 60 pripovedi, dolgih in kratkih, le-ta pa jih je kasneje tudi posnel ali zapisal.'